雜諷九首 五
作者：陸龜蒙
朝代：唐

paragraphs: 東南有狂兕，獵者西北矢。
利塵白冥冥，獨此清夜止。
無人語其事，偶坐窺天紀。
安得東壁明，洪洪用墳史。
搜揚好古士，一以罄雲水。
流堪灑菁英，風足去稗秕。
如能出奇計，坐可平賊壘。
徐陳羲皇道，高駕太平軌。
攫疏成特雄，濯垢爲具美。
貢賢當上賞，景福視所履。
永播南熏音，垂之萬年耳。